*2024-2026 жылдарға арналған*

*республикалық бюджет жобасы бойынша ҚР*

*Парламенті Мәжілісінде болатын таныстырылымға Қаржы вице-министрі*

*А. Бейсенбекұлының баяндамасы*

*2023 жылғы 11 қыркүйек*

**Құрметті Мәди Төкешұлы!**

**Құрметті депутаттар!**

Сіздердің назарларыңызға «2024 – 2026 жылдарға арналған республикалық бюджет туралы» Заң жобасы ұсынылып отыр.

Заң жобасы елдің 2028 жылға дейінгі әлеуметтік-экономикалық даму болжамы негізінде әзірленді.

Енді осы Заң жобасына толығырақ тоқтала кетуге рұқсат етіңіздер.

**2-слайд**

Бюджеттің параметрлері кепілдік берілген трансферт, шығыстардың өсу қарқыны және бюджет тапшылығы бойынша **бюджет қағидаларына сәйкес келеді**.

Жалпы, 2024 жылға **түсімдер** **20,4 трлн. теңге** деңгейінде болжанып отыр*.*

**Трансферттерді есептемегенде**, 2024 жылға арналған **кірістер** **16,1 трлн теңге** немесе түсімдердің жалпы сомасының **78,8%** көлемінде жоспарлануда.

Келесі жылы Ұлттық қордан **3,6 трлн теңге** көлемінде **трансферт,** оның ішінде **1,6 трлн. теңге нысаналы трансферт** тарту жоспарланып отыр.

Трансферт қаражаты әлеуметтік маңызы бар және стратегиялық инфрақұрылымдық жобаларды қаржыландыруға бағытталатын болады.

Бұл, *автомобиль жолдарын, жылу, газ және сумен жабдықтау желілерін, инженерлік желілерді* жаңғырту, сондай-ақ *«Жайлы мектеп»* және *«Ауылда денсаулық сақтауды жаңғырту»* ұлттық жобалары шеңберінде бірқатар әлеуметтік объектілерді салу.

Жалпы, аталған іс-шаралар **Мемлекет басшысының** тапсырмаларын орындау шеңберінде және **«Аманат»** партиясының сайлауалды бағдарламасының міндеттеріне сәйкес келеді.

2024 жылы **бюджет тапшылығы** **жалпы ішкі өнімге** **2,6%** деңгейінде болжанады, ал 2026 жылға қарай **жалпы ішкі өнімге** **2,3%**-**ға** дейін біртіндеп төмендейді.

**3-слайд**

Бюджеттің 2024 жылға арналған **шығыстары**2023 жылмен салыстырғанда **1,5 трлн.теңгеге** ұлғайып, шамамен **24 трлн. теңгені** құрайды деп жоспарланып отыр**.**

Атап айтқанда, бюджет шығыстарының негізгі үлесі **әлеуметтік салаға** тиесілі және 2024 жылы бюджеттің жалпы шығыстарының **40%-дан** астамын құрайды.

**Құрметті депутаттар,** енді осы бағыттар бойынша кеңірек тоқтала кетейін.

**4-слайд**

2024 жылға әлеуметтік төлемдерге арналған шығыстар: базалық зейнетақы мен жәрдемақыны инфляция деңгейіне, ортақ зейнетақыны инфляциядан 2%-ға артып индекстеуді ескере отырып, 5,3 трлн теңге сомасында көзделген.

Балалары бар отбасыларды қолдау үшін **бала күтімі кезеңі 1,5 жасқа дейін** ұлғайтылды, 2023 жылдан бастап   
**93 мыңға жуық көп балалы анаға** жәрдемақы көбейтілді. Осы мақсаттарға 2024 жылы **93,3 млрд. теңге** көзделген.

Сондай-ақ, Мемлекет басшысының тапсырмасы бойынша **әйелдердің зейнеткерлік жасы** 2028 жылға дейін 61 жас деңгейінде **қалды**. Бұл 153,7 мың адамға қатысты болады және 2024-2026 жылдарға – **472,7 млрд. теңгені** қажет етеді.

**5-слайд**

**Халықтың** **табысын арттыру бағдарламасын** іске асыру үшін 2024 жылға арналған республикалық бюджетте   
**3,5 трлн. теңге** көзделген. Оның ішінде:

- **1,5 млннан астам жұмыскердің жалақысын көтеруге** бюджеттен **2,5 трлн**. **теңге** қаражат көзделген;

- өңірлік жұмыспен қамту карталары шеңберінде **100 мың жұмыс орнын ашуға** **724 млрд. теңге** көзделген*;*

- **«Ауыл Аманаты» жобасы** шеңберінде **100 млрд. теңге** көзделген және **17,8 мың жұмыс орны** ашылатын болады;

- мемлекеттік және әлеуметтік қолдау көрсету бойынша жүйелі шараларды іске асыруға **378 млрд. теңге** көзделген, бұл **11 мың жұмыс орнын** ашуды қамтамасыз етеді.

**6-слайд**

**Білім беру саласын** дамытуға арналған республикалық бюджеттің шығыстары 2023 жылғы деңгейге қарағанда   
291 млрд. теңгеге өсіп, **1 трлн. теңгеден аса құрайды**. Оның ішінде:

- балабақша педагогтерінің **еңбекақысын 30%-ға көтеруге** 96 млрд. теңге;

- жатақханалардағы орындар санын **6,8 мың төсек-орынға,** сондай-ақ колледж студенттеріне **стипендия мөлшерін** **ұлғайтуға** **52,2 млрд. теңге** бағытталатын болады;

- мектептерде оқушы орындарының тапшылығын азайту мақсатында **«Жайлы мектеп» ұлттық жобасы** шеңберінде **369 мектеп** салынатын болады.

**7-слайд**

Жалпы, елімізде шетелдік жоғары білімнің қолжетімділігін қамтамасыз ету үшін шетелдік жоғары оқу орындарының филиалдарында оқуға жыл сайын **1,7 мың студенттерді** қабылдау көзделген.

2024 жылы ағымдағы жылға қарағанда **5 мыңға** **артық** **грант** беру жоспарланған, **180 мың** студент жоғары **стипендия** алады.

Атап айтқанда, **15 мыңға** жуық студентті **жатақханада** орынмен қамтамасыз етуге 2024 жылға **6,1 млрд.теңге** көзделген.

Сондай-ақ, **4 мың жетім бала** мен мүгедек адамдар үшін жатақханаларда **тұрғаны үшін өтемақы** төлеу көзделген. Бұған 2024-2026 жылдарға **1,2 млрд.теңге** сомасында шығыстар көзделіп отыр.

2024 жылға **ғылымды** қаржыландыру көлемі ағымдағы жылдың деңгейінен 50%-ға ұлғаюмен жоспарланған және   
**242 млрд.теңгені** құрайды. Бұл **616** жетекші ғалымның **еңбекақысын ұлғайтуға**, іргелі зерттеулермен айналысатын **11** **ғылыми зерттеу институтын** қаржыландырумен қамтамасыз етуге мүмкіндік береді.

Сондай-ақ, **720** жас ғалым әлемнің жетекші ғылыми орталықтарында **тағылымдамадан** өтетін болады.

**8-слайд**

Биыл **«Ауылда денсаулық сақтауды жаңғырту»** Ұлттық жобасын іске асыру басталды.

Бекітілген ұлттық жобаға сәйкес 2023-2025 жылдары   
**655** денсаулық сақтау объектісін салу және **32** **ауданаралық аурухананы** жаңғырту жоспарланып отыр.

Оны іске асыруға 2024 жылға арналған бюджет жобасында құжаттаманың әзірлігін ескере отырып **35,1 млрд. теңге** көзделген*.*

Бұл, **4 млн-нан астам** **ауыл** тұрғындарын мамандандырылған медициналық көмекпенқамтуға мүмкіндік береді.

Болжамды халық санының **жыл сайын** **1,1%-ға** ұлғаюына байланысты, сондай-ақ клиникалық-шығынды топтар бойынша тарифтердің орта есеппен 37%-ға артуын және науқастар санының ұлғаюын ескере отырып, тегін медициналық көмектің кепілдік берілген көлемі және міндетті әлеуметтік медициналық сақтандыру жүйесі шеңберіндегі шығыстар **2,2 трлн. теңгені** құрады.

**9-слайд**

Республикалық бюджеттің **спорт, туризм және мәдениет** **салаларын** дамытуға арналған шығыстары 2024 жылы **298 млрд. теңге** көлемінде жоспарланған. Оның ішінде:

- жоғары жетістіктерге негізделген спортты дамытуға;

- мәдениет және архив ісі ұйымдарының жұмыс істеуін қамтамасыз етуге;

- мәдениетте, өнерде және спортта дарынды балаларды оқытуға және тәрбиелеуге;

- туризм мен туристік қызметті дамытуға;

- Дүниежүзілік Көшпенділер ойындарын өткізуге бағытталған.

Келесі жылы **ақпарат пен қоғамдық дамуға** арналған бюджет шығыстары **77 млрд. теңге** сомасында жоспарлануда.

Олар мемлекеттік ақпараттық саясатты, қоғамдық даму мен келісімді жүргізуге, жастар және отбасы саясатын іске асыруға бағытталатын болады.

**10-слайд**

**Экономиканың** **нақты секторын дамытуды** қолдауға 2024 жылға **2,8 трлн. теңге** көзделіп отыр*.*

**Кәсіпкерлікті ынталандыру** мақсатында 2024 жылы сомасы **266 млрд. теңгеге** мемлекеттік қолдау көрсетілетін болады.

Сондай-ақ, **қазақстандық тауарларды сыртқы нарықтарға жылжыту** үшін келесі жылы **8,7 млрд.теңге** көзделген. Бұл 200 экспорттаушыға қолдау көрсетуге, 18 сауда миссиясын және шетелде 20 көрмені ұйымдастыруға мүмкіндік береді.

**Өңдеу өнеркәсібіндегі** ірі жобаларды қаржыландыруға **120 млрд.теңге** бағытталады, бұл шамамен 2,5 мың тұрақты жұмыс орнын ашады.

**Өнеркәсіп салаларын дамыту** шеңберінде 64 кәсіпорынға мемлекеттік қолдау көрсетуге және ғылыми-техникалық бағдарламалардыөткізуге **8,7 млрд.теңге** бөлу жоспарлануда.

**11-слайд**

Аграрлық секторды дамытуға үш жыл ішінде **1,2 трлн. теңге** бағытталатын болады*.*

**Көктемгі егіс және егін жинау жұмыстарын** жеңілдетілген **кредиттеудің** жыл сайынғы көлемі 140 млрд.теңгеге дейін жеткізіледі, сондай-ақ 2024 жылға Азық-түлік корпорациясы арқылы форвардтық сатып алуға **40 млрд. теңге** жоспарлануда.

**«Ауыл аманаты» бағдарламасы** шеңберінде **келесі жылы** **17,8 мың жұмыс орнын** ашуға **100 млрд. теңге** көзделіп отыр.

Сондай-ақ, Солтүстік Қазақстан облысының тәжірибесі бойынша ірі **инвестициялық жобаларды** іске асыруға **100 млрд.теңге сомасына** **кредиттер** берілетін болады.

Бұл қаржыландырылатын субъектілерге 65,8 мың тонна сүт, 79,8 мың тонна құс етін, 81,4 мың тонна ыдыста сақталатын өнімдер өндіруге, 25,2 мың га суармалы жерлер өңдеуге мүмкіндік береді.

**12-слайд**

**Экологияны** жақсартуғажәне **табиғи ресурстарды** қорғауға үш жыл ішінде **461 млрд. теңге** бағытталатын болады.

Мемлекет басшысының тапсырмасына сәйкес **еліміздің батысындағы экологиялық ахуалды тұрақтандыру мақсатында** «Қошқар-Ата» қалдық қоймасы мен «Квадрат» ағынды суларды буландырғыш тоғанды қалпына келтіру жөніндегі жобаларды іске асыруға **10,3 млрд.теңге** бағыттау жоспарланып отыр. Нәтижесінде 2024-2025 жылдары – 2,3 мың гектар жер қалпына келтіріліп, 629 гектар зиянды қалдықтардан тазартылатын болады.

**Су ресурстарын** тиімді басқаруға **92 млрд. теңге** көзделген*.*

Атап айтсақ, оның ішінде:

**47 млрд.теңге** топтық су құбырларын, гидротехникалық құрылыстарды **салуға***;*

**17 млрд. теңге** суару үшін суаратын суды тасымалдау және беру мақсатында жер үсті су ресурстарының **сулылығын ұлғайтуға** бағытталатын болады.

Бұл топтық су құбыры желілерін **675 елді мекенге** жеткізуге және тұрақты суарумен қамтамасыз етілген жер ауданын **1,9 млн.гектарға дейін** ұлғайтуға мүмкіндік береді.

Сонымен қатар, **балық, орман ресурстарын, жануарлар дүниесі ресурстарын, табиғи-қорық қорының объектілерін** сақтауға **58,4 млрд теңге** көзделіп отыр, оның ішінде:

- мемлекеттік табиғи және орман күзеті қызметтерінің қызметкерлеріне денсаулық пен өмірге зиян келтіру тәуекелдеріне байланысты жұмыс үшін **қосымша ақы төлеуге** **15 млрд. теңге** бағытталады;

- орман шаруашылығы және жануарлар дүниесі ұйымдарын **материалдық-техникалық жарақтандыруға** -   
**5,4 млрд. теңге** бағытталады**.**

Нысаналы қаржыландыру шеңберінде **жаңа ғылыми-техникалық бағдарламаларға** 2024 жылы **2,8 млрд. теңге** бағыттау ұсынылады.

**13-слайд**

**Көлік саласын** дамытуға 2024 жылы **767 млрд. теңге** көзделіп отыр.

Жалпы, **369,4 млрд. теңге** сомасына 343,4 км жол **жаңғыртылады**, **124 млрд. теңге** сомасына 1,1 мың км жол **жөнделеді**, сондай-ақ **57,8 млрд. теңге** сомасына Астана қаласының көлік инфрақұрылымын және елордаға іргелес жатқан елді мекендердің **80 көшесі** дамытылатын болады.

Бұдан басқа,2023 жылғы маусымда пайдалануға берілген **БАКАД** **жобасы** шеңберінде 2024 жылға мемлекеттік міндеттемені төлеу **38 млрд. теңге** сомасында жоспарланып отыр.

**Әуе және теміржол** тасымалдаушылары, сондай-ақ **су** көлігі саласы **122,3 млрд. теңгеге қолдау** алады.

Сомасы **49,6 млрд. теңгеге** **20 шекара** бөлімшесі мен **6** өткізу пункті салынады, сондай-ақ **2 әуежай** **реконструкцияланатын** болады.

**14-слайд**

**Тұрғын үй коммуналдық шаруашылығы** саласында сапалы инфрақұрылымды қалыптастыру шеңберінде   
2024 жылға **446,1 млрд. теңге** көзделген. Оның ішінде:

- **148,3 млрд. теңге** 1,6 мың тұрғын үйге және 40 мың жер учаскесіне **инженерлік – коммуникациялық инфрафрақұрылым** жүргізуге және жайластыруға, сондай-ақ **85 км жылу желілерін** жаңғыртуға;

- **204,1 млрд. теңге** қалаларда 99,5%-ға дейін, ауылдарда 97,8%-ға дейін сумен жабдықтауға халықтың қолжетімділігі бойынша көрсеткішті жақсартуға;

- **66,8 млрд. теңге** халықтың әлеуметтік осал топтары қатарынан 6,9 мың кезекте тұрған адамдарға **тұрғын үй** проблемаларын шешуге;

- **5 млрд. теңге** 20 мың жеке санаттағы азаматтарға жеке тұрғын үй қорына жалға алғаны үшін **төлемді** жүзеге асыруға;

- **13,8 млрд. теңге** 234 көппәтерлі тұрғын үйге **күрделі жөндеу жүргізуге** мүмкіндік береді.

**15-слайд**

2024 жылы **82,7 млрд. теңге** сомасына **газ тасымалдау** жүйесінің **34 жобасы** іске асырылатын болады.

Бұл **46 ауылдық елді мекенде** шамамен **212 мың адамды** табиғи газбен қамтамасыз етуге, сондай-ақ республика бойынша халықты газдандыру деңгейін 60,9%-ға дейін арттыруға мүмкіндік береді*.*

**16-слайд**

«Инвестицияларға айырбастау тарифі» бағдарламасы шеңберінде 2029 жылға дейін коммуналдық инфрақұрылымның тозу деңгейі 20%-ға төмендетілетін болады. Ол 3 трлн. теңгеден астам инвестиция тартуға мүмкіндік береді.

Бұдан басқа, республикалық бюджеттен **жылу-электр энергетикасын** дамытуға 5 аяқталатын және 5 жаңа жобаны іске асыруға **33,6 млрд.теңге** бағытталатын болады.

Бұл жобалар күзгі-қысқы кезеңде шамамен 231 мың адамды жылумен және 935 мың адамды электрмен жабдықтауды қамтамасыз етуге және 264 жұмыс орнын ашуға мүмкіндік береді.

**17-слайд**

Келесі жылы ауылдық елді мекендерде әлеуметтік және инженерлік инфрақұрылымды дамытуға «**Ауыл-ел бесігі» жобасы** шеңберінде 134 жобаны іске асыруға **50 млрд.теңге** көзделген.

Құрылыс кезеңінде 1,5 мыңнан астам жұмыс орнын ашу жоспарлануда. Аталған қаражатқа ауылдық елді мекендерде шамамен 626 км сумен, электрмен, газбен, жылумен жабдықтау, су бұру желілері және 66 км автомобиль жолдары салынатын болады.

Сондай-ақ **облыс орталықтарының** әлеуметтік, инженерлік, көлік инфрақұрылымдарын дамытуға 30,3 млрд теңге, **моно және шағын** **қалаларға** - 18 млрд.теңге және ірі **қалалардың шеттерін** дамытуға - 20 млрд.теңге көзделген.

Бұл шығыстар 950-ге жуық жұмыс орнын ашуға және  
208 км автомобиль жолы мен инженерлік желілерді жаңғыртуға мүмкіндік береді.

**18-слайд**

**Күш құрылымдарының** 2024 жылға арналған шығыстары **2,6 трлн. теңге** көлемінде жоспарланып отыр.

Олардың ішінде ең басымдары:

- Ұлттық қауіпсіздік стратегиясын іске асыру;

- мемлекеттік қорғаныс тапсырысы;

- Мемлекет басшысының тапсырмаларын және «Аманат» партиясының сайлауалды бағдарламасын іске асыру үшін азаматтық қорғау органдарының қызметкерлеріне, әскери қызметшілердің жекелеген санаттарына және жоғары оқу орындарының оқытушыларына еңбекақы төлеу 10-нан 77%-ға дейін арттырылды;

- ішкі істер органдарын қосымша материалдық-техникалық жарақтандыру.

Жалпы, мемлекеттің қорғаныс қабілеті мен қауіпсіздігін қамтамасыз ету, құқықтық тәртіпті қорғау және ішкі тұрақтылықты қолдау жөніндегі іс-шаралар толық көлемде іске асырылатын болады.

**19-слайд**

2024 жылға арналған **жалпымемлекеттік** **шығыстар**   
2023 жылға қарағанда 713 млрд. теңгеге өсті.

Осы мақсаттарға көзделген **7,8 трлн. теңгеден** үлкен үлесті **5,3 трлн. теңге** мөлшеріндегі **субвенциялар** құрайды.

**Үкіметтік борышқа қызмет көрсетуге** шығыстар - **2 трлн. теңге**, бұл бағалы қағаздардың ішкі нарығын дамыту басымдықтарына сәйкес келеді.

Бұдан басқа, шұғыл шығындарды қамтамасыз ету және төтенше жағдайларды жою үшін **Үкімет резервіне**   
**417 млрд.теңге** бағыттау жоспарланып отыр.

**Мемлекет басшысының бастамаларына – 100 млрд. теңге.**

\* \* \*

**Құрметті депутаттар!**

Жалпы алғанда, 2024-2026 жылдарға арналған республикалық бюджет белгіленген бюджеттік қағидаларды ескере отырып теңгерімделген және ел дамуының басым бағыттарына арналған шығыстарды ұлғайтуды көздейді.

**Бірінші.** Республикалық бюджет **шығыстарының өсу** қарқыны инфляция жөніндегі мақсатты ескере отырып, ұзақ мерзімді экономикалық өсудің орташа деңгейінен аспайтын көлемде айқындалды.

**Екінші. Тапшылық** параметрлері,оның мөлшерін Мемлекеттік қаржыны басқару тұжырымдамасының жобасында көзделгендей 2030 жылға қарай **жалпы ішкі өнімге** **2%-ға** дейін біртіндеп төмендету жөніндегі шектеуге сәйкес келеді.

**Үшінші. Бюджетаралық қатынастар**

Жалпы, 2024 жылы өңірлерге республикалық бюджет қаражаты есебінен **7 трлн.теңге** бөлінетін болады, бұл **бюджеттің жалпы шығыстарының** шамамен **30%-ы**. Оның ішінде:

- **5,3 трлн. теңге** – бұл «2023-2025 жылдарға арналған жалпы сипаттағы трансферттердің көлемі туралы» заңға сәйкес **субвенциялар**;

- **1,7 трлн. теңге** – ұлттық жобалар мен өңірлерді дамытудың кешенді жоспарларын іске асыру шеңберінде өңірлерді дамытуға бағытталған нысаналы трансферттер.

**Төртінші.** Үкімет бюджет қаражатын пайдаланудың тиімділігін арттыру, бюджеттік инвестициялар мен Ұлттық қор қаражатын республикалық бюджеттің меншікті кірістеріне біртіндеп ауыстыру және қаржыландырудың баламалы көздерін тарту арқылы **бюджет тапшылығын біртіндеп төмендетуге** тырысатын болады.

Бюджет шығыстарын оңтайландыру бойынша жұмысты жалғастырамыз. Мәселен, соңғы 5 жылда тексерулер мен бюджет шығыстарын оңтайландыру есебінен басым міндеттерге 4,5 трлн. теңгеден астам қаражат бағытталған.

**Бесінші.** Республикалық бюджеттің жобасын қалыптастыру кезінде **Жоғары аудиторлық палатаның** өткен жылдардағы ұсынымдары ескерілді.

Сондай-ақ, қазіргі уақытта Үкімет 2024-2026 жылдарға арналған республикалық бюджет жобасын бағалау бойынша Жоғары аудиторлық палатаның қорытындысын қарап жатыр.

Аудиторлардың сараптамалық пікірлеріне Парламент комитеттерінің жұмыс топтарының отырыстары барысында Үкіметтің ұстанымдары ұсынылатын болады.

**Назарларыңызға рахмет!**